Dataran tinggi Minangkabau

Dataran tinggi Minangkabau, disabuik juo jo istilah Padang Darek (bahaso Balando: Padangsche Bovenlanden), adolah daerah pagunuangan di Sumatera Barat nan maliputi tigo gunuang, iyolah Gunuang Marapi, Gunuang Singgalang, jo Gunuang Sago, nan lataknyo di bagian tangah Sumatera, Indonesia. Dataran tinggi ko tamasuak dalam jajaran pagunuangan nan mambantang di tangah-tangah pulau Sumatera, nan disabuik Bukik Barisan.

Pamukiman awa 
Urang Minangkabau picayo baso awanyo niniak muyang mareka bamukim di lereng selatan Gunuang Marapi, indak jauah dari Bukiktinggi. Dari Gunuang Marapi tu, mareka lalu manyeba ka tigo tampek utamo; iyolah ka utara maadok jo Gunuang Singgalang mambantuak Luhak Agam, ka tenggara mambantuak Luhak Tanah Data, dan ka timur lauik maadok Gunuang Sago mambantuak Luhak Limopuluah Koto. Katigo kawasan Luhak, nan disabuik juo jo namo Luhak Nan Tigo, dianggok sabagai kawasan inti nan manjadi tampek asa (Alam Minangkabau) dari nagari-nagari lainnyo di saluruah wilayah adaik Minangkabau. Di tiok-tiok nagari dapek ditamuan kisah-kisah pambantuakan pamukiman baru dek niniak muyang mareka nan baasa dari katigo Luhak tu.

Patanian jo patambangan 
Daerah tasabuik mulai dikana saindaknyo sajak abaik ka-7 jo namo Malayu, bahkan dalam babagai batu basurek paninggalan Adityawarman (1347–1375) disabuikan baso namo karajaannyo adolah Malayupura. Sangaik mungkin baso patanian sawah bakambang labiah daulu di daerah dataran tinggi, sabalun kudian taseba ka babagai daerah lainnyo di Sumatera, iyolah sabalun tajadinyo ubuangan padagangan jo urang asiang.

Catatan urang Portugis manyabuik baso ameh banyak ditambang di dataran tinggi Minangkabau, untuak kudian dibao ka Malaka dalam bantuak abu ameh. Balando mulai maeksploitasi cadangan ameh dataran tinggi ko pado 1680-an. Mareka manguasoi padagangan di daerah ko, jo antaro 1820-1899 sabana manakan jo mambateh aruih padagangan dari dataran tinggi ka palabuahan, inggo produksi bareh jadi manurun.

Rujuakan

Bacoan lanjutan 
</ref>

Minangkabau
Sumatera Barat